יאיר בן דוד

יאיר בן דוד הוא דוקטור לפסיכולוגיה, סופר ומרצה לתחום הפסיכולוגיה של המוסר.

ביוגרפיה 
נולד במושב קשת ברמת הגולן. בן לחיים בן דוד, פרופ׳ לארכאולוגיה, וחנה בן דוד, מורה למתמטיקה. לבן דוד שישה אחים ואחיות.

קריירה 
לאחר שחרורו מצה"ל, החל בלימודי תואר ראשון לפסיכולוגיה באוניברסיטה העברית בירושלים, ולאחר מכן המשיך ללימודי תואר שני ודוקטורט באוניברסיטת תל אביב (במסגרתו כתב תזה בנושא 'דיבור פנימי וחשיבה באמצעות שפה') ולפוסט דוקטורט באוניברסית חיפה ובאוניברסיטה הפתוחה.

בן דוד כתב שני ספרים. הראשון 'איך להיות טוב – מדריך מקוצר לפסיכולוגיה של המוסר' בהוצאת 'כנרת זמורה דביר'. הספר סוקר את האופן שבו בני אדם מקבלים החלטות מוסריות ופותרים דילמות מוסריות, וכן את המניעים הפסיכולוגיים מאחורי ההחלטות המוסריות של בני אדם. הספר עוסק בהשפעת גורמים שונים כמו הרגש, ההיגיון, הדת, המגדר, והעמדה הפוליטית על המוסר האנושי, ובכך מספק סקירה על התחום של ״הפסיכולוגיה של המוסר״.

ספרו השני 'איך להיות רע – מבט אחר על מוסר ונורמות חברתיות', בהוצאת 'כנרת זמורה דביר', הוא ספר המשך לספרו הראשון. הספר בוחן נורמות ודפוסי התנהגות שנתפסים ונחשבים בחברות ובתרבויות שונות כטובים, ושואל את השאלה עד כמה הם באמת תורמים לחברה וליחיד, ומאלו דפוסי התנהגות וכללי חיים כדאי וראוי להיפטר. בנוסף, הספר עוסק בהבדל בין מוסר לריצוי, בהבדל בין מוסר לבין מוסרנות וצדקנות ובהשפעת הרשת החברתית על המוסר האנושי.

בן דוד כותב באתרים שונים, לרבות בלוג באתר 'הארץ' בשם 'מידה טובה' העוסק בפסיכולוגיה של המוסר, וכתב טור באתר ynet העוסק גם הוא בתחום המוסר היומיומי. בן דוד גם מנחה פודקאסט בנושא, בשם 'מדברים על מוסר'.

בין השנים 2010–2022, הרצה באוניברסיטת חיפה, אוניברסיטת תל אביב, בגוגל ישראל ובמוסדות שונים בארץ ובעולם.

חיים אישיים 
מתגורר בתל אביב, רווק.

תארים אקדמאיים 
 2020–2022 – פוסט דוקטורט, המחלקה לפסיכולוגיה, אוניברסיטת חיפה. נושא מחקר: "הבדלים בשיפוט מוסרי בין יחידים לקבוצות"
 2019–2020 – פוסט דוקטורט, המחלקה לפסיכולוגיה, האוניברסיטה הפתוחה. נושא מחקר: "הפסיכולוגיה של המוסר – ערכים מוסריים ושיפוט מוסרי של קבוצות פנים וחוץ"
 2013–2018 – דוקטורט, המחלקה לפסיכולוגיה, אוניברסיטת תל אביב. נושא התזה: "התפקיד של דיבור פנימי בשליטה עצמית"
 2008–2012 – תואר שני, המחלקה לפסיכולוגיה, אוניברסיטת תל אביב. נושא תזה: "דיבור פנימי בקרב מגמגמים"
 2004–2007 – תואר ראשון, המחלקה לפסיכולוגיה, האוניברסיטה העברית בירושלים.

קישורים חיצוניים

הערות שוליים 

סופרים ישראלים
בוגרי האוניברסיטה העברית בירושלים